L-Independent tal-lum qed jgħidulna li l-Papa taptap fuq spallejn l-Isqof t'Għawdex Mario Grech wara d-diskors li dan ta' l-aħħar għamel waqt is-sinodu tal-isqfijiet f'Ruma. L-Isqof Grech kien rappurtat li għamel diskors li fih saħaq fuq il-ħtieġa ta' kemm il-Knisja trid toqgħod attenta dwar x'lingwaġġ tuża'. Meta tqis li waqt il-kampanja dwar id-divorzju l-Eċċellenza Tiegħu uża kliem iebes ħafna fil-konfront tal-kampanja favur l-introduzzjoni tad-divorzju, jidher li dan hu progress kbir. L-anqas ma jista' wieħed jinsa li l-ET l-Isqof t'Għawdex f'pontifikal fil- parroċċa tal-Munxar ftit wara r-referendum tad-divorzju kien rappurtat li ma kellu l-ebda dispjaċir minn dak li qal u li jekk meħtieġ kien lest li jirrepetieh.